(51) Die Psalms van Christus – Enigste Troos
by Attie Bogaards · 10/12/2019
Psalm 13 (6): Gebed en lofsang, lofsang deur gebed
Daar is 'n geweldige kontras in hierdie Psalm: dit begin met 'n klaaglied en dit eindig met 'n loflied. Aan die begin sing Dawid op die laagste moontlike noot; in die laaste verse jubel hy in hemelhoë tone. Hoé het dit in Psalm 13 gebeur dat die klaer 'n juiger geword het?
Ons sal die antwoord moet gaan soek in dit wat tussen die klag en die lof lê. Tussen die klaaglied aan die begin en die lofsang aan die einde lê die gebed van vers 4 tot 6a. Die gebed is die geheim van die oorgang. Dit bring die omwenteling in Dawid se gemoedstoestand, ondanks die toestand waarin hy verkeer.